Rozhodnutie Rady a Komisie
z 29. mája 1998
týkajúce sa uzavretia Dohody medzi Európskymi spoločenstvami a vládou Spojených štátov amerických o uplatňovaní zásad dobrých mravov pri vynucovaní ich pravidiel voľnej súťaže
(98/386/ES, ESUO)
RADA EURÓPSKEJ ÚNIE,
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 87 v súvislosti s prvým pododsekom článku 228 ods. 3,
so zreteľom na Zmluvu o založení Európskeho spoločenstva uhlia a ocele, najmä na jej články 65 a 66,
so zreteľom na návrh Komisie,
so zreteľom na stanovisko Európskeho parlamentu [1],
keďže Dohoda z 23. septembra 1991 medzi Európskymi spoločenstvami a vládou Spojených štátov amerických týkajúca sa uplatňovania ich pravidiel voľnej súťaže a výmena interpretačných listov z 31. mája a 31. júla 1995 v súvislosti s touto dohodou (spoločne ďalej len "dohoda z roku 1991"), pripojené k rozhodnutiu Rady a Komisie 95/145/ES, ESUO [2] prispeli ku koordinácii, spolupráci a predchádzaniu konfliktom pri vynucovaní pravidiel voľnej súťaže;
keďže článok V dohody z roku 1991, nazývaný aj článok "dobrých mravov", vyzýva ku spolupráci týkajúcej sa protisúťažných činností, ktoré sa objavujú v rámci jednej strany, a ktoré poškodzujú záujmy druhej strany;
keďže podrobné rozpracovanie zásad dobrých mravov a vykonávanie týchto zásad by zlepšilo účinnosť dohody z roku 1991 v súvislosti s takým konaním;
keďže s týmto cieľom sa medzi Komisiou a vládou Spojených štátov amerických uskutočnili rokovania o Dohode o uplatňovaní zásad dobrých mravov pri vynucovaní pravidiel voľnej súťaže Európskych spoločenstiev a Spojených štátov amerických;
keďže táto dohoda by mala byť schválená,
SA ROZHODLI TAKTO:
Článok 1
Dohoda medzi Európskymi spoločenstvami a vládou Spojených štátov amerických o uplatňovaní zásad dobrých mravov pri vynucovaní ich pravidiel voľnej súťaže je týmto v mene Európskeho spoločenstva a Európskeho spoločenstva uhlia a ocele schválená.
Text dohody, vyhotovený v anglickom jazyku, je pripojený k tomuto rozhodnutiu.
Článok 2
Predseda Rady je týmto oprávnený vymenovať osobu(-y) splnomocnenú(-é) na podpísanie dohody v mene Európskeho spoločenstva.
Predseda Komisie je týmto oprávnený vymenovať osobu(-y) splnomocnenú(-é) na podpísanie dohody v mene Európskeho spoločenstva uhlia a ocele.
V Bruseli 29. mája 1998